b'\n_START_ARTICLE_\nOtokar II. P\xc5\x99emysl\n_START_SECTION_\nOsebnost Otokarja II.\n_START_PARAGRAPH_\nZapis v Kolmarski kroniki pravi, da je bil "plemi\xc5\xa1ke postave, srednje visok, svetlega obraza, moder in bister ter za svojo dobo nadpovpre\xc4\x8dno zgovoren". \xc4\x8ceprav so se Otokarjevi posmrtni ostanki ohranili le v zelo slabem stanju, je antropolog Emanuel Vl\xc4\x8dek bolj ali manj potrdil njegov fizi\xc4\x8dni opis iz srednjeve\xc5\xa1kih kronik. Otokar II. je bil povpre\xc4\x8dno visok, svetle polti in dostojanstven mo\xc5\xbe z dvorsko vzgojo in za svoj \xc4\x8das dobro izobrazbo._NEWLINE_\xc4\x8ceprav je mogo\xc4\x8de iz mnogih njegovih dejanj sklepati na velikopoteznost in svobodomiselnost, bi bila taka ocena prenagljena. V letu 1254 je kot kralj recimo potrdil dotlej nevidene pravice \xc5\xbeidovskemu prebivalstvu: samoupravljanje in pravico do za\xc5\xa1\xc4\x8dite njihovega imetja. Obenem pa je bil to isti Otokar II., ki je v de\xc5\xbeelo pozval inkvizicijo. V resni\xc4\x8dnosti so njegove odlo\xc4\x8ditve vedno odgovarjale predvsem njegovim trenutnim ciljem. Kot ve\xc4\x8dina srednjeve\xc5\xa1kih vladarjev tudi ni prena\xc5\xa1al ugovarjanja njegovim odlo\xc4\x8ditvam. Opisi iz avstrijskih kronik, ki se na primer posve\xc4\x8dajo predvsem tovrstnim Otokarjevim dejanjem (pa tudi tistim Vaclava II.), preve\xc4\x8d simpatije dejansko ne vzbujajo. _NEWLINE_Nadimek \'\xc5\xbeelezni\' so mu dali Kumani po bitki pri Kressenbrunu, kjer so se proslavili Otokarjevi v te\xc5\xbeko \xc5\xbeelezo oble\xc4\x8deni vitezi. Namesto \'zlati\', kot so mu tudi pravili, zaradi zlatih las, pa bi mu verjetno bolj pristajalo kako drugo poimenovanje \xe2\x80\x93 njegovo bogastvo je namre\xc4\x8d izviralo od srebra.\n_START_SECTION_\nKralj \xc4\x8ce\xc5\xa1ke, vojvoda Avstrije, \xc5\xa0tajerske, Koro\xc5\xa1ke in Kranjske, generalni kapitan Furlanije\n_START_PARAGRAPH_\nOtokar je bil mo\xc4\x8dan srednjeevropski vladar. V obdobju interregnuma v Svetem rimskem cesarstvu je zavladal obse\xc5\xbenemu ozemlju, ki je segalo preko Alp vse do Jadranskega morja. Za \xc4\x8dasa njegove vladavine je doseglo \xc4\x8de\xc5\xa1ko kraljestvo najve\xc4\x8dji gospodarski in politi\xc4\x8dni razmah vse do obdobja Karla IV. Zahvaljujo\xc4\x8d svojim diplomatskim sposobnostim in iznajdljivi politiki si je Otokar II. poleg \xc4\x8de\xc5\xa1ke krone pridobil tudi nazive vojvode Avstrije (od leta 1251), vojvode \xc5\xa0tajerske (od leta 1261) in vojvode Koro\xc5\xa1ke in Kranjske (od leta 1269)  leta 1272 je postal \xc5\xa1e furlanski generalni kapitan s \xc4\x8dimer je dejansko postal upravitelj Oglejskega patriarhata in s tem Istre, tako je obvladoval ozemlja od \xc4\x8ce\xc5\xa1ke do Jadranskega morja, do poraza v bitki na Moravskem polju dne  26. avgusta 1278._NEWLINE_S tem je postal najmo\xc4\x8dnej\xc5\xa1i vladar v Svetem rimskem cesarstvu in se nekajkrat neuspe\xc5\xa1no potegoval tudi za cesarsko krono. Gotovo je bila prav njegova izredna mo\xc4\x8d tista, ki mu je na koncu prepre\xc4\x8dila postati cesar \xe2\x80\x93 proti njemu so se namre\xc4\x8d zdru\xc5\xbeili mnogi njegovi manj\xc5\xa1i nasprotniki. Otokarjevemu vrtoglavemu vzponu je sledil prav tako strm padec.\n_START_SECTION_\nSpopad z Rudolfom Habsbur\xc5\xa1kim\n_START_PARAGRAPH_\n\xc4\x8ce\xc5\xa1ki in avstrijski plemi\xc4\x8di so mo\xc4\x8dno Otokarjevo vladavino, uvajanje zahodnega prava in omejevanje njihovih pravic sprejemali izredno te\xc5\xbeko. S svojo politiko si je kralj nakopal sovra\xc5\xbenike predvsem v mo\xc4\x8dnem in vplivnem ju\xc5\xbeno\xc4\x8de\xc5\xa1kem plemi\xc5\xa1kem rodu V\xc3\xadtkovcev. Opozicija proti Otokarju se je v njegovih de\xc5\xbeelah, pa tudi v ostalih de\xc5\xbeelah cesarstva, neprestano krepila. Vrhunec konflikta je pri\xc5\xa1el v letu 1273, ko je bilo potrebno po smrti Richarda Cornwallskega izvoliti novega rimskega cesarja. Enoglasno je bil izvoljen do tistega \xc4\x8dasa prakti\xc4\x8dno neznani Rudolf I. Habsbur\xc5\xa1ki. Plemi\xc4\x8di rimskega cesarstva si za cesarja niso \xc5\xbeeleli mo\xc4\x8dnega Otokarja, Rudolfa pa so imeli za \xc5\xa1ibkega in vodljivega. Dobro so se zavedali, za koga so se odlo\xc4\x8dili, na podlagi ponarejenih dokumentov. _NEWLINE_Otokar Rudolfove izvolitve ni priznal, saj ga k izboru niso pozvali, \xc4\x8de\xc5\xa1ki glas pa so nadomestili z bavarskim. V tistem trenutku je slabo precenil situacijo v cesarstvu, saj se ni zavedal mo\xc4\x8di opozicije, ki je te\xc5\xbeila k razbitju njegove vladavine. Predvsem pa je podcenil osebnost in sposobnost Rudolfa, prvega znanega Habsbur\xc5\xbeana. 19. novembra 1273 je Rudolf izdal razglas, po katerem so bile vse spremembe meja od leta 1245 podvr\xc5\xbeene novi cesarski potrditvi. Otokar se je lahko upravi\xc4\x8deno bal, da bo moral cesarju vrniti vojvodine Avstrijo, Koro\xc5\xa1ko, \xc5\xa0tajersko in Kranjsko (njegova pravica do \xc4\x8ce\xc5\xa1ke ni bila sporna)._NEWLINE_Rudolf je za\xc4\x8del kmalu protipravno posegati v zadeve \xc4\x8de\xc5\xa1kega kraljestva in podpirati vso \xc4\x8de\xc5\xa1ko plemstvo, ki je bilo svojemu kralju nenaklonjeno. Na svojo stran je na koncu pridobil \xc5\xa1e enega mo\xc4\x8dnega Otokarjevega zaveznika, bavarskega vojvodo Heinricha, tako da mu je na hitro obljubil roko svoje h\xc4\x8dere ter si tako zagotovil prehod cesarske vojske prek Bavarske pri na\xc4\x8drtovanem vpadu v Avstrijo._NEWLINE_Pod pritiskom z vseh strani, \xc5\xa1e posebej pa s strani vse mo\xc4\x8dnej\xc5\xa1ega doma\xc4\x8dega plemstva, je bil Otokar leta 1276 prisiljen z Rudolfom skleniti dunajski mir in se odpovedati vseh svojih alpskih ozemelj in Chebskega okraja. Za \xc4\x8de\xc5\xa1ko kraljestvo je to sicer pomenilo izgubo dosedanjih ozemeljskih pridobitev, vendar so bila Otokarju preko dogovora o poroki (njegovemu sinu Ven\xc4\x8deslavu je bila obljubljena roka ene od Rudolfovih h\xc4\x8dera) zagotovljena druga obse\xc5\xbena ozemlja._NEWLINE_\xc4\x8ce\xc5\xa1ki kralj se je postopoma zna\xc5\xa1el v neprijetnem polo\xc5\xbeaju, saj je Rudolf nanj pritiskal z vedno novimi pogoji in zahtevami. Cesar pa je po drugi strani izgubil simpatije plemi\xc4\x8dev v Avstriji, osvobojeni od Otokarjeve \xc2\xbbtiranije\xc2\xab, saj jih je stiskal z novimi in novimi davki. Otokar se je odlo\xc4\x8dil, da razre\xc5\xa1i to nevzdr\xc5\xbeno situacijo z bitko na Moravskem polju leta 1278, v kateri pa je bil voja\xc5\xa1ko pora\xc5\xbeen. Po bitki so ga do smrti potolkli sorodniki Siegfrieda Marenber\xc5\xa1kega, \xc5\xa1tajerskega plemi\xc4\x8da, ki ga je Otokar II. leta 1272 obto\xc5\xbeil veleizdaje in dal usmrtiti brez sodnega procesa._NEWLINE_Njegova smrt je pomenila za Rudolfa \xc5\xa1e toliko ve\xc4\x8djo zmago, saj je s tem postal edini pravi hegemon nad Slovani v Srednji Evropi.\n_START_SECTION_\nOmembe v literaturi\n_START_PARAGRAPH_\nOtokarja II. in njegovega sina Vaclava II. ter Rudolfa omenja Dante Alighieri v Bo\xc5\xbeanski komediji, v Vicah, Pesem VII, pod imeni "Ottocar", "Vinceslaus" in "Rodolph".'